Komunikazzjoni tal-Kummissjoni - "Reazzjoni għall-kriżi fl-industrija awtomobilistika Ewropea" /* KUMM/2009/0104 finali */





[pic] | IL-KUMMISSJONI TAL-KOMUNITAJIET EWROPEJ | Brussell, 25.2.2009 KUMM(2009) 104 finali KOMUNIKAZZJONI TAL-KUMMISSJONI "Reazzjoni għall-kriżi fl-industrija awtomobilistika Ewropea" KOMUNIKAZZJONI TAL-KUMMISSJONI "Reazzjoni għall-kriżi fl-industrija awtomobilistika Ewropea" Introduzzjoni L-industrija awtomobilistika Ewropea hija waħda mill-industriji l-iktar importanti tal-Ewropa. Hija mutur ewlieni tat-tkabbir, l-esportazzjonijiet, l-innovazzjoni u l-impjiegi. L-impatt tagħha jolqot varjetà wiesgħa ta' setturi oħra. U għandha effett transkonfinali partikolarment importanti, fuq il-fornituri, il-fabbrikanti u l-bejgħ u l-għoti ta' servizzi iktar 'l isfel fil-katina ta' produzzjoni li bih tinħoloq xibka ta' interess reċiproku li tolqot kull wieħed mill-Istati Membri tal-UE. Il-Kummissjoni temmen li l-UE għandha bżonn ta' settur awtomobilistiku dinamiku u kompetittiv. Il-kriżi ekonomika tefgħet lis-settur awtomobilistiku taħt pressjoni partikolari. Hemm bżonn ta' sostenn immirat sew biex jiġu megħjuna l-industrija u l-forza tax-xogħol tagħha matul it-tnaqqis u biex jiġu indirizzati l-problemi strutturali billi s-settur isir iktar kompetittiv u iktar konformi mal-bżonnijiet tal-ġejjieni. L-industrija awtomobilistika Ewropea għandha futur b'saħħtu. Ir-rendiment tal-esportazzjoni tagħha juri li tista' tipproduċi l-prodotti t-tajba għal suq globali li se jkompli jikber. Il-forza tax-xogħol tagħha għandha l-ħiliet biex iżżomm il-vantaġġ teknoloġiku tagħha. U diġà qiegħda taħdem biex tipproduċi ġenerazzjoni ġdida ta' vetturi bil-mutur meħtieġa għall-era ta' livelli baxxi ta' karbonju. Din il-komunikazzjoni tistabbilixxi kif l-UE tista' tinvolvi lil min ifassal il-politika biex jappoġġja l-industrija awtomobilistika. Hija tirrappreżenta qafas Ewropew għal azzjoni: qafas li jistabbilixxi kif kemm il-livell tal-UE u kemm l-Istati Membri jistgħu jieħdu l-miżuri deċiżivi li hemm bżonn. Stati Membri differenti se jużaw taħlitiet differenti ta' azzjonijiet biex jindirizzaw il-bżonnijiet tal-fabbrikanti, il-fornituri, il-bejjiegħa bl-imnut u l-ħaddiema tagħhom. Dan kollu jista' jkun l-aktar effettiv b'ħidma bil-kunfidenza pprovduta minn qafas tal-UE. Is-suq intern kien kawża maġġuri tal-vitalità tal-industrija awtomobilistika Ewropea, il-kompetittività tal-fabbrikazzjoni tagħha u l-iskala tal-bejgħ tagħha. Huwa se jkun kritiku għall-fażi ta' rkupru. Għalhekk huwa essenzjali li l-għajnuniet statali u miżuri oħrajn ikunu mmexxija sew, billi jaħdmu biex jibnu l-qawwa futura tal-industrija minflok jintroduċu distorzjonijiet fil-medda qasira ta’ żmien li jagħmlu ħsara lill-kompetittività fil-medda t-twila. Dak ifisser kooperazzjoni u ħidma minn isfel għal fuq fid-deċiżjonijiet nazzjonali biex jiġi żgurat li jidħlu sew fl-ambizzjonijiet kumplessivi tal-UE. Fl-istess ħin, l-UE tista' toffri varjetà ta' passi oħra biex tinbena pjattaforma biex tistabbilixxi l-industrija u tgħinha tirkupra. Din tinkludi miżuri għall-investiment ta' teknoloġiji strateġiċi. Hija tinkludi passi biex tgħin lill-ħaddiema li xogħolhom jinsab f'periklu biex jitħarrġu mill-ġdid u jsibu xogħol ieħor, kif ukoll iħarsu u jiżviluppaw il-ħiliet ewlenin ta' xi wħud mill-iktar tekniċi siewja fl-Ewropa. Hija tinkludi sforz determinat u kkonċentrat biex jiġi miġġieled il-protezzjoniżmu fis-swieq globali. U naturalment, l-industrija se tibbenefika direttament mill-miżuri ċentrali tal-Pjan ta' Rkupru Ekonomiku Ewropew biex jirritorna l-moviment tal-kreditu, kif ukoll minn miżuri speċifiċi bħall-inizjattiva Ewropea għal karozzi ekoloġiċi. Dan il-qafas Ewropew għas-settur awtomobilistiku juri kif l-applikazzjoni intelliġenti tal-politiki tal-UE u dawk nazzjonali ma jistgħux joffru biss ilqugħ għall-industrija awtomobilistika fi żmien ta' pressjoni intensa, imma jridu jagħtu spinta għall-ġejjieni. L-għan komuni huwa settur awtomobilistiku dinamiku, kompetittiv u sostenibbli fl-UE għad-deċenji li ġejjin. 1. Is-sitwazzjoni partikolari tas-settur awtomobilistiku L-industrija awtomobolistika hija ċentrali għall-prosperità fl-Ewropa . L-UE hija l-ikbar produttriċi ta’ vetturi bil-mutur fid-dinja, bi produzzjoni ta' iktar minn 18-il miljun vettura fis-sena u kważi terz tal-karozzi tal-passiġġieri fid-dinja. Hija għandha rwol kbir fit-tħaddim ta' forza tax-xogħol ta' ħila, b'iktar minn 2 miljun ruħ impjegati direttament magħha għal xi 12-il miljun impjieg. Hija mutur ewlieni tal-għarfien u l-innovazzjoni, billi tinvesti iktar minn € 20 biljun fis-sena f'riċerka u żvilupp, li jagħmilha l-ikbar investitur privat fir-riċerka u l-iżvilupp fl-Ewropa. B'fatturat annwali ta' € 780 biljun u valur miżjud ta' iktar minn € 140 biljun, hija tagħti kontribut maġġuri għall-PGD tal-UE. Hija tesporta ferm iktar milli timporta, b'bilanċ pożittiv ta' 'l fuq minn € 60 biljun fuq esportazzjonijiet kumplessivi ta' € 125 biljun. Barra minn hekk, is-settur għandu parti ċentrali fit-trattatament ta' ħafna mill-isfidi ekonomiċi, soċjali u ambjentali ewlenin iffaċċjati mill-Ewropa llum, bħall-mobilità sostenibbli u s-sikurezza. Il-fabbrikazzjoni awtomobilistika hija marbuta mill-qrib ma' ħafna setturi oħrajn . L-elettronika, l-inginerija mekkanika u elettrika, it-teknoloġija tal-informazzjoni, l-azzar, il-kimika, il-plastika, il-metalli u l-gomma huma kollha fornituri kruċjali. 20% tal-produzzjoni tal-azzar tal-UE, u 36% tal-produzzjoni tal-aluminju tagħha jmorru għall-produzzjoni awtomobilistika. Hija għandha dimensjoni transkonfinali sinifikanti ħafna fl-Ewropa u globalment. Fi ħdan l-UE, il-250 linja ta' produzzjoni huma maqsumin bejn 16-il Stat Membru, u kull Stat Membru huwa involut fil-katina ta' forniment għall-fabbrikazzjoni u iktar 'l isfel fil-katina għall-bejgħ. Tipikament, ikun hemm iktar minn 50 fornitur tal-komponenti qabel il-produzzjoni għal karozza mxerrdin madwar l-Ewropa kollha u madwar 75% tal-valur miżjud ta' karozza ġdida hija ġġenerata minn dawn il-fornituri. Minħabba f'hekk, il-valur tal-kummerċ intra-Komunitarju fi prodotti awtomobilistiċi huwa sostanzjali b'madwar € 360 biljun fl-2008. Kwalunkwe tnaqqis fis-settur awtomobilistiku b'hekk jaffettwa bil-qawwa lis-setturi l-oħra u lill-Istati Membri kollha tal-UE. Il-kriżi ekonomika attwali qiegħda tiġi mmarkata bi tnaqqis f'daqqa fil-fabbrikazzjoni. Il-produzzjoni industrijali tal-UE waqgħet bi 8.4% fl-aħħar kwart tal-2008, u hemm kull sinjal li din il-waqgħa qiegħda taċċelera peress li l-ordnijiet li diġà jinsabu fil-kotba bdew jonqsu. Peress li xi 60-80% tal-karozzi l-ġodda fl-Ewropa jinxtraw bl-għajnuna ta' kreditu, il-kriżi finanzjarja fl-oriġini tat-tnaqqis laqtet lill-industrija awtomobilistika partikolarment ħażin: it-tnaqqis ta' 20% li rajna hija l-ikbar waħda rreġistrata. Jistgħu jiġu osservati tendenzi simili b'rabtiet mill-qrib mal-industrija awtomobilistika bħall-azzar fejn il-konsum huwa mistenni li jonqos bi 30% fl-ewwel kwart ta' din is-sena u 16% fit-tieni kwart. Is-sitwazzjoni diffiċli tal-industrija awtomobilistika Ewropea għandha tliet raġunijiet ewlenin: L-ewwel nett, kien hemm waqgħa f'daqqa u uniformi fid-domanda għall-vetturi kummerċjali u tal-passiġġieri kemm fl-UE u kemm madwar id-dinja. Kundizzjonijiet ta' kreditu ibsin, it-tnaqqis tal-prezzijiet tal-ishma u l-assi, u l-inċertezza maħluqa mill-ambjent ekonomiku globali qegħdin jiġu tradotti f'kunfidenza tal-konsumaturi baxxa ħafna u tnaqqis fil-kapaċità għall-infiq. Fl-aħħar kwart tal-2008 r-reġistrazzjonijiet tal-karozzi l-ġodda fl-Ewropa naqsu b'medja ta' 20%. Il-bejgħ ta' karozzi ġodda tal-passiġġieri waqa' b'1.2 miljun fl-2008. F'Jannar 2009, is-suq Ewropew tal-karozzi tal-passiġġieri kien 27% iktar baxx mis-sena ta' qabel. Il-produtturi tal-vetturi kummerċjali ntlaqtu agħar bl-ordnijiet għall-vetturi heavy duty jaqgħu minn 38,000 f'Jannar 2008 għal 600 f'Novembru 2008, li jiġi żewġ terzi tal-kapaċità ta' produzzjoni ta' kuljum ta' produttur medju tal-vetturi heavy duty. . Is-sitwazzjoni tvarja minn Stat Membru individwali għall-ieħor iżda d-deterjorment issa laħaq kull suq fl-UE, u l-produtturi maġġuri tal-karozzi kollha fis-suq Ewropew huma affettwati ħażin ħafna. It-tieni nett, partijiet mill-industrija awtomobilistika qed jirrapportaw problemi bl-aċċess għall-finanzjament tal-kreditu u beżgħat ta' nuqqasijiet ta' likwidità . Xi kumpaniji mhumiex kapaċi jieħdu self b'termini raġjonevoli, bil-klassifika tad-debituri titnaqqas fid-dawl tal-perspettiva tas-suq. Huwa stmat li l-ikbar ħames negozji ta' finanzjament captive tal-produtturi awtomobilistiċi fl-Ewropa se jkollhom itellgħu madwar € 10 biljun dejn għall-medda medja ta’ żmien u dik twila matul l-2009. Barra minn hekk, il-fornituri qed jesprimu tħassib addizzjonali li l-flus mhumiex jinżlu 'l isfel fil-katina ta' forniment. Is-sitwazzjoni hija partikolarment diffiċli għal fornituri iżgħar li qegħdin lejn in-naħa t'isfel fil-katina u li huma inqas kapitalizzati u ddiversifikati minn fornituri ikbar minnhom. It-tielet nett, l-industrija tbati minn problemi strutturali fit-tul li ġejjin minn qabel bdiet il-kriżi. Il-kumpaniji awtomobilistiċi diġà kienu jiffaċċjaw ambjent tan-negozju kompetittiv ħafna. Spejjeż fissi għoljin, kapaċità strutturali żejda u kompetizzjoni intensiva fil-prezzijiet fisser li ħafna kumpaniji awtomobilistiċi diġà kienu qed jiffokaw fuq it-tnaqqis tal-ispejjeż u t-titjib tal-effiċjenza interna. Kien hemm ukoll konsolidazzjoni sinifikanti fis-settur tal-provvista. Waqgħat reċenti fid-domanda u l-produzzjoni għamlu s-sitwazzjoni agħar u l-kapaċità żejda fl-Ewropa hija stmata għal mill-inqas 20%. Globalment, il-kapaċità ta' produzzjoni tal-vetturi bħalissa hija ta' madwar 94 miljun fis-sena fi żmien meta d-domanda għall-2009 hija stmata għal 55 miljun. Is-sitwazzjoni tiggrava minħabba r-riskju li kull ma jmur dejjem jogħla ta' protezzjoniżmu , li jhedded li jkun hemm aċċess imnaqqas għal swieq f'pajjiżi terzi għall-produtturi Ewropej li rnexxew fis-suq tal-esportazzjoni. L-ewwel każijiet ġew fil-forma ta' rekwiżiti ġodda ta' liċenzji tal-importazzjoni, eż. fl-Arġentina u l-Brażil, jew dazji tal-importazzjoni li jogħlew eż. ir-Russja. It-tbassir attwali għall-2009 mhuwiex inkoraġġanti. It-tbassir disponibbli jissuġġerixxi tnaqqis ulterjuri fis-suq tal-karozzi tal-passiġġieri ta' bejn 12 % u 18 % (madwar 1.5 - 2.5 miljun vettura). L-industrija tistenna li d-domanda tal-vetturi kummerċjali taqa' għal madwar 30 %. Dan x'aktarx li jitfa' iktar pressjoni fuq il-katina tal-valur awtomobilisitiku kollha partikolarment f'termini ta' volumi ta' produzzjoni, utilizzazzjoni tal-kapaċità, l-impjiegi u l-investiment fir-riċerka. Tnaqqis fid-domanda x'aktarx li jwassal għal tnaqqis kontinwu fil-produzzjoni, wara stimi ta' tnaqqis b'25 % fl-ewwel żewġ kwarti tal-2009 biss. It-tnaqqis fil-livelli ta' produzzjoni u t-tnaqqis sussegwenti fl-infiq mill-kumpaniji awtomobilistiċi diġà wasslu għal tnaqqis fl- impjiegi. S'issa huma affettwaw l-iktar lill-ħaddiema temporanji. Imma l-industrija indikat li kundizzjonijiet tas-suq li sejrin għall-agħar jistgħu jqiegħdu fil-periklu minn 15 għal 20% tal-forza tax-xogħol tagħha filwaqt li sa wieħed minn kull tliet fornituri huma vulnerabbli minħabba l-kriżi. L-effetti negattivi fuq l-impjiegi jistgħu jikbru minħabba impatti reġjonali ġejjin min-natura magħluqa u kkonċentrata ġeografikament tal-industrija awtomobilistika. Pressjoni addizzjonali ġejja mill-effett potenzjali li jista' jiġi mir-ristrutturazzjoni ta' GM u Chrysler. Pereżempju GM ħabbru li mis-47 000 impjieg li se jintilfu fis-snin li ġejjin, b’26 000 barra mill-Istati Uniti. Madankollu, il- perspettiva globali fit-tul għall-industrija awtomobilistika hija promettenti: id-domanda għall-vetturi mad-dinja kollha hija mbassra li tirdoppja jew saħansitra tittriplika fl-20 sena li ġejjin minħabba l-motorizzazzjoni fi swieq emerġenti. Il-ħtieġa ta' flotta ta' karozzi "iktar ekoloġika" se ġġib magħha opportunitajiet ġodda ta' teknoloġija innovattiva. U peress li t-tnaqqis attwali fid-domanda fi swieq maturi bħall-Ewropa u l-Istati Uniti qed itawwal il-perjodu meħtieġ għat-tiġdid kumplessiv tal-flotta se jkun hemm saħansitra iktar spazju għal titjib fis-suq. Għalhekk huwa partikolarment importanti li l-industrija awtomobilistika tal-UE tkun tista' tiflaħ għal dan it-tnaqqis u tkun lesta tieħu vantaġġ meta tirritorna d-domanda. 2. REAZZJONI POLITIKA Filwaqt li jibni fuq is-sħubija mnedija mill-ġdid ta' Liżbona għat-tkabbir u l-impjiegi fl-2005, li identifikat is-settur awtomobilistiku bħala assi Ewropew, il- Pjan ta' Rkupru Ekonomiku Ewropew [1] identifika s-settur awtomobilistiku bħala li jirrikjedi reazzjoni politika qawwija. Prijorità ewlenija għall-futur hija li jiġi żgurat li l-industrija Ewropea tkun kapaċi tirreaġixxi għall-kriżi attwali u toħroġ minnha f'qagħda iktar b'saħħitha biex tikkompeti globalment ladarba jitjiebu l-kundizzjonijiet tas-suq. Dan se jkun notevolment il-każ jekk l-industrija awtomobilistika tegħleb l-isfida tripla ta' tmexxija teknoloġika b'rendiment ambjentali u ta' sikurezza li jkun ta' klassi dinjija. Il-Pjan ta' Rkupru jenfasizza l-importanza mhux biss li jiġu indirizzati l-kawżi tal-problemi attwali tas-settur awtomobilistiku, imma wkoll li dan isir b'tali mod li jiżgura u jsaħħaħ iktar l-kompetittività fit-tul tal-industrija. Dan ifisser b'mod partikolari reazzjoni għad-domanda li dejjem qed tevolvi tal-konsumatur - fl-Ewropa kif ukoll globalment - billi jitħaffu l-iżvilupp u l-produzzjoni ta' karozzi "ekoloġiċi" permezz ta' livelli għoljin ta' investimenti fir-Riċerka u l-Iżvilupp u l-innovazzjoni. Approċċ bħal dan min-naħa tiegħu se jagħti kontribut maġġuri biex l-industrija tkun adatta għal ekonomija b'livell baxx ta' karbonju u b'hekk jintlaħqu l-ambizzjonijiet tal-Ewropa fit-tnaqqis tal-emissjonijiet ta' CO u t-titjib tas-sigurtà tal-enerġija. Ir-responsabilità ewlenija biex tiġi ttrattata l-kriżi taqa' fuq l-industrija , kumpaniji individwali u t-tmexxijiet tagħhom. L-industrija nnifisha qiegħda tissejjaħ biex tindirizza l-problemi strutturali tal-effiċjenza tal-produzzjoni u l-utilizzazzjoni tal-kapaċità b'tali mod li ttejjeb il-kompetittività u s-sostenibilità fit-tul tagħha. Barra minn hekk, bħala parti mill-approċċ tal-politika industrija kumplessiva, l-UE u l-Istati Membri tagħha jistgħu jagħtu sehem fil-ħolqien tal- kundizzjonijiet qafas li l-industrija tista' tirnexxi fihom. Huma jistgħu wkoll jippromwovu kompetizzjoni ġusta fi swieq globali miftuħin. Appoġġ għas-settur pubbliku mmirat u temporanju fil-livell tal-UE u l-Istati Membri jista' jgħin biex jikkomplementa l-isforzi tal-industrija biex tiflaħ il-kriżi u jilqa' għall-effetti negattivi fuq l-impjiegi ta' ristrutturazzjoni probabbli. Dan l-appoġġ pubbliku għandu preferibilment ikun kopert minn strumenti politiċi orizzontali applikabbli għall-industrija fis-sħiħ u għandu jintlaħaq permezz ta' kombinazzjoni ta' azzjonijiet fil-livell Ewropew u tal-Istati Membri. F'laqgħa informali mal-Ministri fis-16 ta' Jannar, l-Istati Membri qasmu dawn il-fehmiet u qablu fuq numru ta' prinċipji ewlenin biex jiggwidaw ir-reazzjonijiet tagħhom għas-sitwazzjoni attwali, bħall-bżonn għal swieq globali miftuħa, kompetizzjoni ġusta, rispett għal regolamentazzjoni aħjar kif ukoll kooperazzjoni u trasparenza. Huwa importanti li jiġi żgurat li l-miżuri meħuda fil-livell tal-Istati Membri jkunu koerenti, effiċjenti u koordinati . Ħafna mill-importanza tal-industrija awtomobilistika Ewropea ġejja mill-impatt li għandha fuq l-ekonomija usa' tal-UE u huwa partikolarment importanti li jiġi żgurat it-tħaddim sew tas-suq intern, li jinżammu n-newtralità kompetittiva u l-kundizzjonijiet l-istess għal kulħadd, biex b'hekk tkun żgurata wkoll is-solidarjetà bejn l-Istati Membri. Fil-Pjan Ewropew ta' Rkupru Ekonomiku, il-Kummissjoni stabbiliet l-elementi ewlenin tal-appoġġ pubbliku rilevanti għas-settur awtomobilistiku. Xi wħud minn dawn il-miżuri huma ġenerali, filwaqt li oħrajn għandhom speċifikament fil-mira l-industrija awtomobilistika. L- għanijiet ewlenin tal-approċċ propost huma: (1) li jsostni d-domanda sabiex tingħata għajnuna fir-rimedju għall-effetti tan-nuqqas ta' kreditu; (2) li jiffaċilita l-aġġustament billi jittaffew l-ispejjeż marbuta mar-ristrutturazzjoni, b'mod partikolari għall-ħaddiema u t-titjib tat-taħriġ tagħhom (3) li jħeġġeġ il-modernizzazzjoni tal-impjanti bil-ħsieb li tiġi żgurata kompetittività sostenibbli għal din l-industrija fil-livell dinji u (4) li jgħin lill-industrija biex timplimenta l-bidla teknoloġika radikali meħtieġa mill-isfida tal-bidla fil-klima. Filwaqt li diġà sar xi progress, huwa importanti li tiżgura li l-għanijiet jintlaħqu kompletament b'mod effiċjenti u koerenti. a) Kundizzjonijiet qafas u CARS 21 Permezz tal-proċess CARS 21, il-Kummissjoni żviluppat qafas politiku prevedibbli, koordinat għall-medda medja taż-żmien sa dik twila għall-industrija awtomobilistika bbażata fuq djalogu kontinwu u konsultazzjoni mal-partijiet interessati ewlenin kollha. Fil-klima ekonomika ta' bħalissa, orjentazzjoni ċara lejn il-kompetittivita fit-tul, ibbażata fuq l-innovazzjoni, is-sigurtà u r-rendiment ambjentali, hija anke iktar importanti. Il-Kummissjoni għalhekk tikkonferma mill-ġdid l-impenn tagħha biex tqis għal kollox ir-rakkomandazzjonijiet tal-proċess CARS 21 (ara l-Anness 1), filwaqt li tirrispetta għal kollox il-prinċipji ta' Regolamentazzjoni Aħjar. Il-Kummissjoni se tiżgura li approċċ koerenti, koordinat u li jħares 'il quddiem għar-rekwiżiti futuri tat-trasport bit-triq u tal-mobilità sostenibbli tkun adottata permezz ta' segwitu għal CARS 21. Minħabba l-impatt tal-kriżi attwali il-Kummissjoni se tqis l-ispejjeż u l-benefiċċji ta' kwalunkwe inizjattiva leġiżlattiva ġdida u tfittex li, kemm jista' jkun, tevita li toħloq piżijiet ekonomiċi ġodda. b) Aċċess għall-finanzi u investiment kontinwu fl-innovazzjoni u r-riċerka Dan huwa kruċjali biex tiġi rritornata d-disponibilità tal-finanzjament b'termini raġjonevoli u tiġi rritornata l-likwidità ħalli kumpaniji vijabbli ma jispiċċawx ifallu u biex il-konsumaturi jkollhom aċċess għall-kreditu neċessarju għax-xiri ta' karozzi ġodda. L-iżgurar li s-sistema finanzjarja tibda topera sew jibqa' l-ewwel prijorità biex l-ekonomija tiġi ggwidata lejn l-irkupru. Dan huwa partikolarment importanti fis-settur awtomobilistiku, ikkaratterizzat minn domanda privata għal intensità ta' kapital iffinanzjat mill-kreditu. L-industrija tal-karozzi se jkollha tiffinanzja r-riċerka u l-innovazzjoni b'mod partikolari fit-tfassil ta' magni ġodda li jissodisfaw l-leġiżlazzjoni ambizzjuża Ewropea dwar it-tnaqqis tal-emissjonijiet ta' CO2 li jibda mill-2012. Il-vetturi l-ġodda se jkollhom jikkonformaw ukoll ma' limiti iktar stretti għal emissjonijiet ta' tniġġis u rekwiżiti ta' sikurezza iktar ibsin. Għalhekk huwa importanti li l-kumpaniji jiġi megħjuna biex ikollhom aċċess għall-finanzi. Il-kwistjoni tal-finanzjament mhix biss rilevanti għall-ġejjieni tal-industrija awtomobilistika Ewropea, imma għall-ekonomija kollha kemm hi. Dan għandu jkun l-ewwel nett indirizzat permezz ta' miżuri li jsostnu s-settur finanzjarju kemm fil-livell Ewropew u kemm f'dak tal-Istati Membri. F'dan ir-rigward il-Kummissjoni diġà ħadet inizjattivi importanti, bl-adozzjoni tal-Komunikazzjoni li tikkonċerna l-applikazzjoni ta' regoli tal-għajnuna Statali għas-settur bankarju[2] u l-Komunikazzjoni dwar ir-rikapitalizzazzjoni tal-istituzzjonijiet finanzjarji fil-kriżi finanzjarja attwali[3]. B'rigward speċifiku għas-settur awtomobilistiku, ta' min jinnota li l-fergħat finanzjarji tal-fabbrikanti tal-karozzi jistgħu jikkwalifikaw ukoll għall-għajnuna mill-iskemi adottati mill-Kummissjoni għas-settur bankarju. Barra minn hekk, il-Kummissjoni hija konxja li tista' potenzjalment toħloq problemi ta' likwidità, b'mod partikolari fis-settur tal-forniment u, flimkien mal-Bank Ewropew għall-Investiment (BEI) u l-Istati Membri, se jfittex modi biex itejjeb il-fluss tal-kreditu għall-SMEs, inklużi l-fornituri awtomobilistiċi. Mill-perspettiva tal-għajnuna Statali, il- Qafas Temporanju il-ġdid għall-miżuri ta' għajnuna Statali adottat f'Diċembru 2008[4] (addattat ftit fil-25 ta’ Frar 2009 kien maħsub biex jippermetti lill-Istati Membri biex jipprovdu għajnuna għall-kumpaniji li jiffaċċjaw problemi ta' aċċess għal likwidità. Strumenti tipiċi awtorizzati f'dan il-qafas huma self sussidjat, garanziji sussidjati u self sussidjat għall-produzzjoni ta' prodotti "ekoloġiċi" inklużi l-karozzi. F'dan il-kuntest hemm bżonn li jiġi enfasizzat li l-għajnuna mogħtija fuq il-bażi ta' dawn l-oqfsa jirrispettaw bis-sħiħ ir-regoli tas-suq intern sabiex jiġu evitati distorsjonijiet u frammentazzjoni. Dan il-qafas japplika biss għall-kumpaniji li d-diffikultajiet tagħhom mhumiex ġejjin minn qabel il-kriżi. Għall-kumpaniji li d-diffikultajiet tagħhom huma dovuti l-iktar għal problemi strutturali iktar milli għall-kriżi ta' bħalissa, kull għajnuna Statali trid tkun appoġġjata minn pjan ta' ristrutturazzjoni li jiżgura vijabilità fit-tul, b'konformità mal-għanijiet ta' promozzjoni tal-kompetittività ta' din l-industrija. Il-varjetà wiesgħa ta' strumenti ta' għajnuna Statali "tradizzjonali" (ara l-lista fl-Anness 2) disponibbli għall-Istati Membri għas-sostenn tal-industriji tagħhom jistgħu jkunu għodod importanti għall-promozzjoni tar-riċerka u l-innovazzjoni, l-iżvilupp ambjentali u r-ristrutturazzjoni, fejn dan jidher li hemm bżonnu, biex l-industrija awtomobilistika, filwaqt li żżomm il-kundizzjonijiet l-istess għal kulħadd fi ħdan is-suq intern. Il-Kummissjoni, flimkien mal-Bank Ewropew għall-Investiment u l-Istati Membri, se tappoġġja lill-industrija fl-isforzi tagħha biex iżżomm l-investimenti f'teknoloġiji futuri (partikolarment teknoloġiji ekoloġiċi bħall-effiċjenza tal-fjuwil u l-propulsjoni alternattiva) matul id-deterjorament ekonomiku. Dan se jsir primarjament permezz tal- Bank Ewropew għall-Investiment kif ukoll permezz tas- Seba' Programm ta' Qafas għar-Riċerka . Il-BEI diġà żied l-ammont ta' self ippjanat għas-settur awtomobilistiku l-iktar permezz tal-Faċilità Ewropea l-ġdida għal Trasport Nadif għal ammont annwali ta' € 4 biljun fl-2009 u l-2010. Is-self mogħti lill-industrija awtomobilistika jista' jiġi wkoll minn programmi orizzontali, b'mod partikolari dawk li għandhom lill-SME's fil-mira, il-konverġenza jew is-sikurezza. Ix-xogħol diġà miexi ġmielu u l-BEI huwa mistenni japprova valur ta' € 3.8 biljun ta' proġetti tas-settur awtomobilistiku f'Marzu, filwaqt li proġetti addizzjonali ppjanati jlaħħqu total ta' € 6.8 biljun. Il-Kummissjoni u l-BEI se tkompli taħdem mill-qrib biex tiżgura li l-finanzjament ipprovdut ikun effettiv kemm jista' jkun. Il-possibilità li jiġi antiċipat iktar is-self ippjanat għall-2009 u l-2010 qiegħda tinżamm taħt reviżjoni permanenti. Il-proċeduri għall-għoti ta' appoġġ ġew issemplifikati b'tali mod li jippermettu l-inqas ipproċessar possibbli għal deċiżjonijiet li jsegwu talba għal sostenn filwaqt li jinżammu proċeduri stretti ta' valutazzjoni biex tiġi żgurata l-vijabilità tal-investimenti fit-tul. Dawn l-isforzi se jkollhom l-appoġġ ta' sħubija għar-riċerka bejn is-settur pubbliku u dak privat, dwar il-mobilità tal-ġejjieni, b'valur totali stmat ta' € 1 biljun]. B'konformità max-xogħol preparatorju li sar fis-Seba' Programm ta' Qafas għar-Riċerka u l-Pjattaformi Teknoloġiċi Ewropej rilevanti, il-fokus ewlieni ta' din is-sħubija se jkun fuq l-iżvilupp ta' vetturi "ekoloġiċi" inklużi karozzi tal-passiġġieri, xarabanks, vetturi urbani u trakkijiet imma se tindirizza wkoll kwistjonijiet relatati bħall-infrastruttura u l-loġistika. Barra minn hekk, il-potenzjal kollu għal semplifikazzjoni amministrattiva ulterjuri ta' programmi pubbliċi ta' riċerka u żvilupp u sħubijiet pubbliċi-privati ta' riċerka u żvilupp għandhom ikunu sfruttati. Il-Kummissjoni titlob ukoll lill-Istati Membri biex jipprovdu appoġġ għar-riċerka u l-iżvilupp ambjentali u biex iżidu l-investimenti f'infrastruttura relatata mat-trasport "ekoloġiku", bħal fil-karozzi elettriċi u vetturi tal-idroġenu, u biex dan jagħmluh b'mod koordinat biex jiġi evitat infiq żejjed fuq l-istess ħaġa u jiġu mmassimizzati l-impatti. Fl-aħħar nett, il-Kummissjoni qiegħda taħdem biex tistabbilixxi l- istandardizzazzjoni neċessarja biex jiġi żgurat li jiġu pprovduti soluzzjonijiet teknoloġiċi futuri b'ċertezza legali u tista' tiġi applikata madwar is-suq intern kollu. c) Spinta għad-domanda għal vetturi ġodda u aċċelerazzjoni ta' tiġdid tal-flotta L-Istati Membri ħadu miżuri għan-naħa tad-domanda peress li huma l-mezzi l-iktar effettivi biex ipattu għat-tnaqqis fid-domanda fil-medda il-qasira taż-żmien u biex tittejjeb il-kunfidenza tal-konsumatur. Peress li disa' Stati Membri diġà stabbilixxew skemi ta' riċiklaġġ u rkupru tal-vetturi ("skemi ta' ruttam") u ħafna oħrajn qed jaħsbu biex jagħmlu dan, il-Kummissjoni stiednet lill-esperti tal-Istati Membri għall-ewwel darba fis-16 ta’ Frar 2009 sabiex tiġi żgurata t-trasparenza tal-inizjattivi kollha u pprovdew għal skambju tal-aqwa prassi. Il-Kummissjoni ddiskutiet mal-Istati Membri prinċipji komuni li għandhom jippermettu adozzjoni bla intoppi ta' skemi ta' ruttam bħal dawn (ara l-Anness 3). Barra minn hekk, il-Kummissjoni impenjat ruħha biex tħaffef il-proċess tal-approvazzjoni tagħhom skont id-Direttiva 98/34/KE. Il-Kummissjoni stiednet lill-Istati Membri biex tagħmel użu sħiħ mill- akkwist pubbliku biex tagħti spinta lid-domanda għal vetturi iktar nodfa u iktar effiċjenti fil-fjuwil fil-medda il-qasira, biex jivvalutaw il-possibilità li javvanzaw l-investiment fl-infrastruttura u fit-tiġdid tal-flotta tat-trasport pubbliku inklużi vetturi heavy duty. d) Salvagwardjar ta' ħiliet u impjiegi u mminimizzar ta' spejjeż soċjali Il-perspettiva għall-impjiegi fis-settur awtomobilistiku huwa ta' tħassib serju u ħaqqha l-attenzjoni politika kollha. L-Istati Membri se jkollhom jiffaċċjaw sfidi sostanzjali u bosta reġjuni jistgħu jintlaqtu ħażin ħafna. B'konformità ma' dan, l-imsieħba soċjali Ewropej u l-għaqdiet tal-industrija tas-settur nedew f'Ottubru 2007 " Sħubija Ewropea għall-antiċipazzjoni tal-bidla fis-settur awtomobilistiku." Qiegħed isir programm ta' ħidma komprensiva fuq sentejn biex jiġi antiċipat u mitigat l-impatt soċjali tar-ristrutturazzjoni. Bosta fondi tal-UE u strumenti politiċi jistgħu jkunu mmobilizzati biex jappoġġjaw l-ispiża soċjali tal-aġġustament u biex jiżguraw li l-livelli ta' ħila neċessarji meħtieġa għall-kompetittività tal-industrija jibqgħu fl-industrija. Dan għandu jsir b'modi li jappoġġjaw moviment matul iż-żmien lejn forom ġodda ta' produzzjoni u m'għandux jipprekludi ristrutturazzjonijiet neċessarji. Miżuri bħal dawn japplikaw għas-setturi kollha; huma partikolarment rilevanti għas-settur awtomobilistiku bil-katina tal-forniment tiegħu peress li se jkollu jittratta kapaċitajiet żejda sinifikanti. Il-Kummissjoni pproponiet ukoll żieda fil-ħlasijiet bil-quddiem mill- Fond Soċjali Ewropew (FSE) , u semplifikazzjoni tal-kriterji. Dan jista' jintuża biex jappoġġja l-miżuri implimentattivi biex jinżammu l-impjiegi u jiġi miġġieled il-qgħad fl-industrija awtomobilistika, bħal: i) appoġġ għal ħaddiema temporanji billi jiġi ffinanzjat it-taħriġ u parti mill-ispejjeż tax-xogħol tal-pagi jew le; ii) appoġġ għar-ristrutturazzjoni tal-kumpaniji u s-settur; iii) finanzjament għal taħriġ mill-ġdid; iv) antiċipazzjoni tar-rekwiżiti ta' bidla u ħiliet ta' tqabbil. Diġà hemm eżempji li rnexxew dwar kif il-FSE appoġġja r-ristrutturazzjoni fl-industrija awtomobilistika fl-imgħoddi, li wieħed jista' jużahom bħala ispirazzjoni. Il-possibilitajiet għal benefiċċji mill-interventi ffinanzjati mill- Fond Ewropew tal-Aġġustament għall-Globalizzazzjoni (FEG) għandu jkun esplorat fis-sħiħ ukoll. Il-FEG diġà intervjena f'erba' każijiet tas-settur awtomobilistiku bil-ħames wieħed fi triqtu. Id-disponibilità ta' dan l-appoġġ se jittejjeb iktar ladarba l-Parlament Ewropew u l-Kunsill ikunu adottaw il-proposta reċenti tal-Kummissjoni. Dan se jippermetti lill-Fond biex jintervjeni iktar malajr u, għal perjodu limitat ta' żmien, se jippermetti li l-interventi jkunu ġġustifikati mill-kriżi ekonomika attwali, irrispettivament minn kwalunkwe rabta għall-globalizzazzjoni. e) Swieq miftuħin u kompetizzjoni ġusta mad-dinja kollha Żminijiet ta' inċertezza ekonomika jżidu l-probabilità ta' pajjiżi li jfittxu l-protezzjoni tal-industriji tagħhom billi joħolqu ostakli għall-kummerċ. Kompetizzjoni ġusta fi swieq miftuħin tista' tgħin biex tingħeleb il-kriżi attwali, filwaqt li kwalunkwe miżuri protezzjonisti jheddu li jġibuha għall-agħar. L-UE hija impenjata biex tevita li jinħolqu kwalunkwe restrizzjonijiet ġodda għall-kummerċ lejn pajjiżi terzi. Hija tistenna l-istess attitudni mill-imsieħba kummerċjali tagħha u mhix se tittollera ritorn għall-protezzjoniżmu. Il-Kummissjoni se ssegwi mill-qrib l-iżviluppi internazzjonali u se tħeġġeġ id- djalogu internazzjonali , b'mod partikolari mas-sħab kummerċjali tagħha inklużi l-Istati Uniti, il-Ġappun, il-Korea u ċ-Ċina. Flimkien magħhom hija se taħdem biex iżżomm is-swieq dinjin miftuħa u tiżgura kompetizzjoni ġusta. 3. TISħIħ TAS-SħUBIJA Il-Kummissjoni hija impenjata li tgħaqqad flimkien lill-Istati Membri u l-atturi l-oħrajn biex jiżguraw approċċ koerenti u koordinat b'appoġġ għall-industrija awtomobilistika Ewropea. Hija se żżomm il-progress taħt reviżjoni kostanti. Il-Kummissjoni tissuġġerixxi li l-proċess CARS 21 għandu jissaħħaħ, u li ssir diskussjoni mal-Istati Membri, l-industrija awtomobilistika (produtturi u fornituri) u t-trejdjunjins. L-għanijiet ewlenin għandhom ikunu li tiġi pprovduta pjattaforma ta' tagħrif, djalogu u l-aqwa prattiki reċiproki. Hija għandha tappoġġja l-isforzi tas-settur għal ristrutturazzjoni ħalli tkun tista' tikkompeti fi swieq dinjin b'fokus b'saħħtu fuq iż-żamma tal-ħiliet fl-industrija, iż-żamma tal-ħaddiema għal ħidmiet futuri u għal impjiegi ġodda f'dan is-settur u f'oħrajn. Id-diskussjoni għandha timmonitorizza wkoll l-iżvilupp fl-oqsma li ġejjin: - Ir-rivitalizzazzjoni tad- domanda privata u l-antiċipazzjoni tad- domanda pubblika : - Appoġġ finanzjarju għar- riċerka - Appoġġ attiv għat-tnaqqis ta' kapaċità żejda filwaqt li tinżamm forza tax-xogħol ta' ħila permezz tal-Fond Soċjali Ewropew u l-Fond Ewropew ta' Aġġustament għall-Globalizzazzjoni; - Rispett strett tar- rakkomandazzjonijiet CARS 21 , b'mod partikolari fir-rigward ta' Regolamentazzjoni Aħjar u l-bżonn li jitqiesu l-ispejjeż u l-benefiċċji ta' kwalunkwe inizjattiva leġiżlattiva ġdida bil-ħsieb li jiġi evitat, kemm jista' jkun, li jinħolqu piżijiet ekonomiċi ġodda. Il-Kummissjoni hija lesta li tagħmel użu sħiħ mill-potenzjal tat-TEC biex tintensifika d-djalogu mal-Istati Uniti fir-rigward tas-sitwazzjoni tal-produtturi awtomobilistiċi Amerikani u l-effett li jħallu fuq l-UE. Anness 1: Konklużjonijiet tar-Reviżjoni ta' Nofs it-Terminu ta' CARS 21 Anness 2: Inventarju ta' strumenti ta' għajnuna Statali Anness 3: Linji gwida għal Skemi ta' Ruttam [1] Komunikazzjoni mill-Kummissjoni lill-Kunsill Ewropew tas-26.11.2008, "Pjan Ewropew għall-Irkupru Ekonomiku" - COM(2008) 800. [2] Komunikazzjoni dwar l-applikazzjoni ta' regoli dwar l-għajnuna mill-Istat għal miżuri meħuda fejn jidħlu istituzzjonijiet finanzjarji fil-kuntest tal-kriżi finanzjarja preżenti, Diċembru 2008 (ĠU C 16, 22.1.2009 p. 1); riveduta fil-25.2.2009 C(2009)1270 [3] Komunikazzjoni mill-Kummissjoni Ir-rikapitalizzazzjoni tal-istituzzjonijiet finanzjarji fil-kriżi finanzjarja preżenti: limitazzjoni tal-għajnuna għall-minimu meħtieġ u protezzjoni kontra distorsjonijiet ta' kompetizzjoni mhux mistħoqqa (ĠU C 10, 15.1.2009, p. 2) [4] Qafas temportanju għal miżuri ta' għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali, (ĠU C 16, 22.1.2009, p. 1)